Þingræður haldnar á Alþingi Íslendinga

Forseti (EystJ): Þessi fundur í sameinuðu Alþingi er sá fyrsti, sem haldinn er samkv. þingskapabreytingunum nýju til þess að fjalla um fsp. einvörðungu. í upphafi fundarins þykir mér þess vegna hlýða að minna á, að ákvæðum um ræðutíma hefur verið breytt. Fyrirspyrjendum er að vísu ætlaður 5 mínútna ræðutími tvisvar eins og fyrr, en ráðh. eru nú ætlaðar 10 mínútur til þess að svara, en áður var ræðutími ráðh. ekki takmarkaður. Þá er tveggja mínútna ræðutími ákveðinn nú öðrum en þeim, sem spyr, og ráðh. þeim, sem spurður er. Af þessu tilefni þykir mér rétt að beina því til hv. þm., að þeir virði sem bezt má verða það ákvæði þingskapanna, sem segir, að fsp. skuli vera um afmörkuð atriði eða mál og sé við það miðað, að hægt sé að svara henni í stuttu máli. Ég veit, að hv. alþm. skilja, að fsp. koma því aðeins að notum, að þessum vinnureglum sé fylgt. Mál þetta hafa forsetar rætt við formenn þingflokkanna og þeir verið beðnir að draga athygli að þessu atriði í flokkum sínum, og þarf því ekki að fjölyrða um þetta frekar hér, þar sem þeir tóku því mjög vinsamlega. Ég vonast eftir góðri samvinnu allra um, að spurningatíminn geti komið að góðum notum og meðferð fsp. haldizt innan þeirra marka, sem nú hafa verið sett með nýju þingsköpunum. Einnig vil ég benda hv. alþm. á ákvæði nýju þingskapanna um fsp., sem svara mætti skriflega.



Herra forseti. Ég hef kvatt mér hljóðs hér utan dagskrár vegna fréttar, sem við höfum í dag lesið og heyrt varðandi skipun sérlegs ráðunautar við sendinefnd Íslands á þingi Sameinuðu þjóðanna. Þegar um sendinefnd Íslands til Sameinuðu þjóðanna var rætt á fundi utanrmn. og þá gerð grein fyrir því af hæstv. utanrrh., hvernig hún yrði skipuð, þá minnist ég þess ekki, að þar hafi komið fram, að skipaður yrði sérlegur ráðunautur, sem tæki síðar sæti á þingi Sameinuðu þjóðanna.  Mig langar þess vegna til að varpa fram örfáum spurningum til hæstv. utanrrh.: Í fyrsta lagi, hvort hér sé um að ræða sérstaka stöðu hjá utanrrn. eða hvort hér sé um að ræða tímabundið starf, kannske vegna þess, að einhver þau málefni verði á dagskrá Sameinuðu þjóðanna, sem rétt sé, að verði skoðuð af íslenzkum rithöfundi og hann geti orðið ráðgjafi sendinefndarinnar varðandi þessi mál. Ef svo væri, þá væri hér um að ræða heldur leiðinlega kveðju til eins af fulltrúum í sendinefndinni, hv. 4. landsk. þm., Svövu Jakobsdóttur, sem þar situr og er rithöfundur, eins og allir þekkja. Mig langar líka til þess að spyrja hæstv. utanrrh. að því, hvort ráðgjafanum er einvörðungu ætlað að veita fulltrúum þingflokkanna ráð eða hvort hann er ráðgjafi allrar íslenzku sendinefndarinnar, þ. á m. fastafulltrúans, varafastafulltrúans og ræðismannsins. Ef svo væri, að hér væri ekki um að ræða ráðgjafa allrar nefndarinnar, heldur einvörðungu fulltrúa þingflokkanna, teldi ég, að það væri verið að gefa þeim fulltrúum þingflokkanna, sem áður hafa setið á þingi Sameinuðu þjóða, ráðningu. Þeir hefðu þá með einhverjum hætti ekki hagað sér sem skyldi og þess vegna talin ástæða til þess að senda með þeim að þessu sinni sérstakan ráðgjafa.



Herra forseti. Ég verð nú að segja það, að þessi nýi háttur Alþingis á fsp.-tímum fer með eindæmum vel af stað og verður tæpast á betra kosið. Ég skal lofa hæstv. forseta því, að ég þarf engar 10 mínútur til þess að svara þessari fsp., þó að ræðutími fyrirspyrjanda dygði honum tæpast. Það, sem ég vil segja um þetta mál, er, að Thor Vilhjálmsson rithöfundur, ráðgjafinn, sem hv. 1. þm. Reykn. ber svo mjög fyrir brjósti, er um þessar mundir staddur í Bandaríkjunum, þar sem hann á sæti í alþjóðlegri nefnd rithöfunda til úthlutunar bókmenntaverðlaunum. Fyrir skömmu barst mér beiðni frá heilbrrn. um að greiða fyrir því, að Thor Vilhjálmsson gæti fylgzt með umr. um mengunarmál í þeirri n. Allsherjarþings Sameinuðu þjóðanna, sem um þessi mál fjallar. Taldi ég það vera ávinning fyrir okkur, - aðrir kunna að vera á annarri skoðun um það, - og auk þess útgjaldalítið að verða við þessari beiðni, enda fer það mjög í vöxt, að ekki einungis fræðimenn, heldur einnig ýmsir aðrir, þ. á m. rithöfundar, láti sig mengunarmál skipta. Féllst ég því á að greiða fyrir umræddri beiðni með því að útnefna Thor ráðunaut eða ráðgjafa, - ég man nú ekki, hvort heldur var, - íslenzku sendinefndarinnar um þessi mál. Það er rétt hjá hv. 1. þm. Reykn. og ég get vel beðið hann afsökunar á því og aðra hv. utanrmn: menn, að ég hef sennilega ekki talið þetta mál það mikillar náttúru, að ég þyrfti að greina frá því í utanrmn. Það má vera misskilningur minn, og get ég beðið afsökunar á því út af fyrir sig. En kostnaði við þessa ráðstöfun þarf hv. 1. þm. Reykn, ekki að hafa miklar áhyggjur af, því að hér er aðeins um dagpeninga að ræða í mjög skamman tíma. Hér er m.ö.o. ekki um sérstaka stöðu hjá utanrrn. að ræða. Allar áhyggjur hv. þm. af því eru óþarfar. Hitt skil ég vel, að hann hafi umhyggju fyrir þingsystur okkar, Svövu Jakobsdóttur, og ég vona eins og hann, að þessi útnefning verði ekki til þess að varpa skugga á hennar ágætu störf hjá Sameinuðu þjóðunum að þessu sinni. Fyrirspurnirnar, sem voru á dagskrá, voru teknar út af dagskrá.